Wezîrê Perwerdeyî yê Tirkîya Zîya Selçukî cewab da vernîyazê Wekîlê HDPyî yê Sêrtî Sidik Taşî. Taşî vernîyazê xo de perwerdeyê bi ziwanê dayîke ser o persêk pers kerdbi. Zîya Selçukî cewabê xo de wina vat: ''Tirkî ra ber pê ziwanêkê bînî perwerde do nêro dayene.''
Platformê Ziwanê Kurdkî vera nê cewabî nêrazîbîyayîşê xo mojna û venga her kesî da ke vera vateyanê Selçukî bi xurtî beşdarê kampanyaya îmzayan a kurdkî bibo.
Platformî da zanayene ke ewro xeylêk dbistan, lîse û zanîngehan de bi kurdkî perwerde yeno dayene û vat: ''Wezîrê Perwerdeyî ney nêzaneno? No ziwan ziwanê dayîk nîyo? Têna tirkî ziwanê dayîke ya? Merdimê sey Zîya Selçuko ke profesorê perwerdeyî yo ganî meseleyê merdiman çareser bikerdêne têdûştî û demokrasî bipawitêne. Heta nika selhîyetdaranê dewlete kurdan rê çareserîyêke pêşkêş nêkerde. Ganî ma pê pêro hêzê xo tewrê kampanyaya îmzayan bibê û statuyê xo pê îmzayanê xo eşkera bikerê. Wa bizanîyo ke kurdî seba kurdkî statuyêkê fermî wazenê. Wa her kes bizano ke kurdkî estbîyayîşê ma yo.''
